Ֆասիլ Ղեբի

Ֆասիլ Ղեբի (ամհարերեն՝ ፋሲል ግቢ), ամրոց Եթովպիայի Ամհարա շրջանում՝ Գոնդար քաղաքի մերձակայքում։ XVII - XVIII դարերում եղել է Եթովպիայի Ֆասիլիդես թագավորի և նրա ժառանգորդների գահանիստը։ Նրա ճարտարապետության մեջ դրսևորված են տարբեր ազդեցություններ, ներառյալ հինդու, արաբական և բարոկկո ոճերը (վերջինը տեղ է գտել ավելի ուշ շրջանում, ճիզվիտ միսիոներների ջանքերով): Իր պատմական նշանակության և ճարտարապետության համար ամրոցը 1979 թվականին գրանցվել է որպես ՅՈՒՆԵՍԿՕ-ի համաշխարհային ժառանգության օբյեկտ։ Ghebbi-ն ամհարերեն բառ է, որը նշանակում է միացություն կամ պարիսպ։ Պատմա-ճարտարապետական համալիրը ներառում է Ֆասիլիդեսի ամրոցը, Իյասու I- ի (կամ՝ Իյասու Մեծի. թագավորել է 1682—1706 թթ.) պալատը, Դավիթ III- ի սրահը, կայսրուհի Մենտևաբի ամրոցը, Յոհաննես I- ի դիվանատունն ու գրադարանը, Բակաֆֆայի կայսրի բանկետների սրահը, ախոռները և երեք եկեղեցիներ՝ Ասասամե Քեդդուս Միքայել, Էլֆիգն Գիյորգիս և Գեմջաբեթ Մարիամ։ Քաղաքից դեպի հյուսիս-արևմուտք՝ Կախա գետի ափին պահպանվել է բաղնիսային շքեղ համալիրը, որի կառուցումը նույնպես վերագրվում է Ֆասիլիդեսին։ Ամրոցի դարպասները 11 տարի փակ են եղել հանրության համար. այդ ընթացքում ՅՈՒՆԵՍԿՕ-ն այստեղ վերականգնողական աշխատանքներ է իրականացրել։ Տեսարժան այս վայրը վերաբացվել է 2005 թվականին։ Պատկերասրահ Ծանոթագրություններ Գրականություն Solomon Woredekal, "Restoration of historical monuments of Gondar", Annales d'Ethiopie, 13 (1985), pp. 119–133 Արտաքին հղումներ UNESCO Fact Sheet